আওয়ামী লীগের পক্ষ থেকে সত্তরের নির্বাচনে অংশ নেওয়াও যে ষড়যন্ত্রের অংশ ছিল সেটি বিশ্বাস করতেন মাওলানা ভাষানী। সে বিষয়টি জানা যায়, ভাষানীপন্থি ন্যাপের তৎকালীন সাধারণ সম্পাদক রংপুরের জনাব মশিহুর রহমানের বক্তব্য থেকে। মশিহুর রহামন বলেছেন, “১৯৬৯ সালের মাঝামাঝির সময়... এমন সময় ঘোষিত হলো, ইয়াহিয়া চীন যাচ্ছেন সেপ্টম্বর মাসে। মওলানা আমাকে বললেন, “প্রগতিশীল বামপন্থি রাজনীতি বাঁচাতে হলে ইলেকশন বন্ধ করা ছাড়া উপায় নাই। কারণ, ইলেকশন হলেই ৬ দফার আন্দোলন বিচ্ছিন্নতাবাদী আন্দোলন রূপ নেবে। সুতরাং ইলেকশন আপতত স্থগিত রাখার জন্য যদি কিছু করা যায় তাই কর।” তিনি বললেন, আগে শাসনতান্ত্রিক এবং কাঠামোগত প্রশ্নগুলো মীমাংসা করে তারপর নির্বাচন হোক যেমন ইয়াহিয়া পশ্চিম পাকিস্তানে এক ইউনিট ভেঙ্গে দিয়েছে। এখন পূর্ব পাকিস্তানের স্বায়ত্তশাসনের কাঠামোও ঘোষণা করুক। …আমি পাকিস্তানে চীনা রাষ্ট্রদূত যিনি জেনারেল ইয়াহিয়ার সাথে পিকিং যাচ্ছেন তাকে বললাম, “আপনি প্রধানমন্ত্রী চৌ এন লাইকে আমার এই ছোট্ট চিরকুটটি পৌছে দিবেন।” চীন থেকে ফিরে এলেন ইয়াহিয়া। সেপ্টেম্বরের ১৭ তারিখে ঢাকায় প্রেসিডেন্ট হাউজে আমি তার সাথে দেখা করলাম। তার সাথে হুজুরের বক্তব্যের পরিপ্রেক্ষিতে আলোচনা করলাম। তিনি আমাকে জানালেন,“প্রধানমন্ত্রী চৌ, সেই জ্ঞানী বৃদ্ধও এমনি আশংকার কথা আমাকে বলেছেন। কিন্ত আমি বলেছি, তেমন খারাপ অবস্থা দেখলে আমি ক্ষমতা হস্তান্তর করবো না।” –(সুত্রঃ ন্যাপের ৩০ বছর, সাপ্তাহিক বিচিত্রা)। তবে ভাষানীর চিরাচরিত রাজনৈতিক কৌশল হলো, স্রোত বুঝে রাজনীতির জাল বিছানো। নির্বাচনে মুজিবের বিজয় দেখে তিনি ভাবলেন, পূর্ব পাকিস্তানের বিচ্ছিন্নতা ঠেকানো যাবে না। তখন নিজের রাজনীতিকে বাঁচানোই তার মূল এজেন্ডা হয়, অখন্ড পাকিস্তান বাঁচানো নয়। ফলে মুজিবের আগে তিনি স্বাধীনতার দাবী তুলেন। তাছাড়া সেকুলার ও বামপন্থি হওয়ার কারণে তার রাজনীতিতে সে প্যান-ইসলামিক চেতনাও ছিল না। নিজেকে মাওলানা রূপে জাহির করলেও তিনি কোনদিন আল্লাহর দ্বীনের পক্ষ নেননি।বরং রাজনীতির ময়দানে আশ্রয় দিয়েছেন ইসলামবিরোধী কট্টোর বামপন্থিদের। নিজেকে ভারত বিরোধী রূপে জাহির করলে কি হবে, যুদ্ধকালে ভারতে গিয়ে তিনি নিজে ভারতের প্রচুর নিমক খেয়েছেন।